Dampe van e-sigarette is ook skadelik vir roker | Netwerk24
Dampe van e-sigarette is ook skadelik vir roker
Deur Elsabé Brits 11 September 2018 09:11
Die dampe van elektroniese sigarette bevorder die produksie van inflammatoriese chemiese stowwe in die longe. Dit beskadig ook selle wat die longe teen skadelike deeltjies beskerm.
Dié bevindings is in die vakjoernaal Thorax gepubliseer.
In 'n studie is bevind dat die dampe skade veroorsaak aan die alveolêre makrofages in die longe, wat onder meer stofdeeltjies, bakterieë en allergene omvou. Dit is 'n soort beskermingsmeganisme van die longe.
Tot nou toe het die studies meer klem gelê op die chemiese samestelling van die vloeistof wat in elektroniese sigarette gebruik word, as op die dampe self.
Die navorsing is gedoen nadat weefsel bestudeer is van mense wat nog nooit gerook het nie en wat geen longsiektes het nie. Die selle is toe blootgestel aan die dampe.
Ná 24 uur was die selle wat blootgestel is aan dampe se vermoë om bakterieë aan te val verminder, hoewel dit met anti-oksidante herstel kon word.
Volgens die studie is elektroniese sigarette wel veiliger as gewone sigarette, maar kan dit steeds op lang termyn skadelik wees. Daar is ook nog nie soveel navorsing daaroor gedoen nie.
Wat betref die molekules wat kanker veroorsaak, vergeleke met gewone sigarette, is daar minder in elektroniese sigarette, blyk uit die studie.